Iklim lautan

Iklim lautan (juga dikenali sebagai iklim pantai barat marin, iklim maritim, iklim Cascadia dan iklim British untuk Cfb, dan tanah tinggi subtropika untuk Cwb) ialah sejenis iklim yang biasanya ditemui di sepanjang pantai barat di kawasan latitud tengah di beberapa benua di dunia, dan juga di kawasan tenggara Australia. Iklim berhampiran lautan mengalami musim panas yang sederhana dingin dan musim sejuk yang agak hangat berbanding musim sejuk dalam iklim lain, kerana pada amnya iklim ini bercirikan julat suhu tahunan yang lebih rapat berbanding tempat lain yang terletak sekitar garis lintang yang sama, serta tidak mengalami musim panas yang teramat kering seperti dalam iklim Mediterranean.
Iklim yang serupa dari segi julat suhunya, juga ditemui di tanah tinggi tropika walaupun terletak berjauhan dari mana-mana garis pinggir laut. Lazimnya, iklim sebegini tergoling dalam pengelasan iklim Köppen Cfb atau Cwb. Julat suhu yang sebegitu kecil tidak berpunca daripada jaraknya dari pinggir laut, sebaliknya terhasil dari julat terma suhu yang juga kecil antara musim-musim yang mencirikan tanah pamah tropika; altitudnya cukup tinggi sehingga boleh jatuh di bawah paras 18 °C dan tidak wajar digolongkan dalam iklim tropika sebenar. Berbeza dengan iklim lautan sebenar pula, iklim tropika tanah tinggi lembap ini mengalami kemarau yang ketara pada musim sejuk, misalnya di Bandaraya Mexico. Potensi pertanian di kedua-dua iklim lautan dan iklim tanah tinggi tropika lembap agak seiras. iklim-iklim ini paling dominan di Eropah, di mana taburannya semakin ke pedalaman berbanding benua-benua lain.

Kerpasan

Kerpasan sentiasa mencukupi sepanjang tahun di kawasan beriklim lautan, kecuali di kawasan tanah tinggi tropika tertentu yang mengalami iklim savana atau steppe tropika (mengalami kemarau pada musim sejuk) jika tidak kerana altitud tinggi yang memastikan kedinginannya (Köppen Cwb). Mengikut sesetengah variasi sistem pengelasan Köppen, sesetengah bahagian Barat Laut Pasifik dan selatan tengah Chile dikira beriklim Mediterranean (Köppen "Csb") kerana selalu berkering pada musim panas.

Suhu

Ciri-ciri suhu keseluruhannya berbeza mengikut tempat-tempat beriklim lautan; iklim lautan di garis lintang terendah bersifat hampir subtropika dari sudut pandangan kepanasan, tetapi biasanya dikuasai aturan mesoterma, dengan musim sejuk yang sederhana dingin dan musim panas yang sederhana hangat. Musim panasnya juga lebih dingin berbanding di kawasan beriklim subtropika lembap. Suhu purata bulan terpanas mesti kurang daripada 22 °C (72 °F) dan suhu purata bulan tersejuk mesti mencecah -3 °C (27 °F) (namun para saintis Amerika lebih gemar 0 °C untuk bulan tersejuk). Di arah kutub dari zon beriklim lautan ialah zon beriklim lautan subkutub (Köppen Cfc), yang mengalami musim sejuk yang lama tetapi sederhana dingin (bulan tersejuk menlebihi -3 °C) dan musim panas yang singkat (selama empat bulan) dan dingin (suhu purata sekurang-kurangnya 10 °C); contoh iklim ini termasuk sesebahagian pesisir pantai Iceland di Hemisfera Utara dan kawasan paling selatan Chile dan Argentina di Hemisfera Selatan.

Iklim tanah tinggi subtropika

Iklim tanah tinggi subtropika wujud dalam kawasan tanah tinggi atau pergunungan yang terletak di kawasan tropika atau subtropika. Kerana ketinggiannya, kawasan sedemikian banyak persamaannya dengan iklim lautan, cuma lebih kering. Di kawasan luar tropika, iklim Tanah Tinggi Subtropika selalunya seiras sekali dengan iklim Lautan, lengkap dengan musim panas sederhana, musim sejuk yang lebih dingin sehingga boleh bersalji. Dalam kawasan tropika, iklim Tanah Tinggi Subtropika sering mengalami cuaca seakan musim bunga sepanjang tahun. Suhunya agak malar sepanjang tahun, iaitu purata bulanan untuk kesemua 12 bulan di bawah 22°C (72°F) tetapi melebihi -3°C (26.6°F) (atau 0°C (32°F) mengikut piawaian Amerika). Begitu juga, sekurang-kurangnya satu bulan bersuhu purata di bawah 18°C (64.4°F). Kawasan-kawasan ini selalunya ditandai Cwb atau Cfb, dan wujud di bahagian timur, selatan dan tenggara Afrika, serta sesetengah kawasan pergunungan di Eropah Selatan dan Amerika Latin, kawasan tinggi di Pergunungan Appalachia selatan, dan sesetengah bahagian di Himalaya.

Iklim Lautan Subkutub

Kawasan beriklim Lautan Subkutub bercirikan iklim lautan, cuma terletak lebih dekat dengan kawasan Kutub. Oleh itu, kawasan ini lebih sejuk berbanding iklim lautan yang lain. Namun demikian, iklim Lautan Subkutub kurang terdedah kepada suhu melampau berbanding iklim subartik ataupun iklim kebenuaan lembap, bercirikan musim sejuk lebih sederhana berbanding kedua-dua iklim tersebut. Iklim Lautan Subkutub mengalami selebih-lebihnya tiga bulan suhu purata bulanan melebihi 10°C (50°F). Seperti iklim lautan, tiada suhu purata bulanan yang kurang daripada -3°C (26.6°F). Biasanya ditandai Cfc, jenis iklim lautan ini ditemui di sesebahagian pesisiran Iceland, Kepulauan Faroe, kawasan pantai barat laut Norway sehingga 70°U di beberapa pulau, pulau-pulau selatan Alaska dan sesebahagian Tangkai Alaska, kawasan paling selatan Chile dan Argentina, dan kawasan pergunungan Eropah, termasuk Tanah Tinggi Scotland dan tanah tinggi berhampiran pesisir barat daya Norway.